
Personer

Viktoria Vogt (18) – datter av godseier Theodor Vogt

Theodor Vogt (48 år) – godseier, skogeier og forretningsmann, enkemann, var gift med Adele Vogt

Adele Vogt – avdød, var gift med Theodor og mor til Viktoria

Eugenie Vogt (46) – Theodors ugifte søster og tante til Viktoria

Elina Seljeskog (10) – datter av Magnus og Solveig Seljeskog

Solveig Seljeskog – mor til Elina Seljeskog og gift med Magnus Seljeskog

Magnus Seljeskog – gift med Solveig Seljeskog og far til Elina

Caspar Bachmann – dansk generalkonsul, gift med Elisabeth og far til Tyge

Elisabeth Bachmann – gift med Caspar og mor til Tyge

Tyge Bachmann (22) – sønn av Caspar og Elisabeth Bachmann, studerer jus

Ulrikke Holst – enke etter dansk forretningsmann, norsk, vil nå bosette seg på Frogner

Kirsten Holst – datter av Ulrikke Holst

Oscar Kvam (26) –nyutdannet lege

Fridtjof Henriksen – høyesterettssakfører og familievenn

Madeleine Mikkelsen – eldre dame som bor på Briskeby, god venninne av Gerda Jacobsen

Kristoffer Hansen – kusk og altmuligmann

Sigurd Evensen – stallknekt og gårdsgutt

Jacobine – kokk

Marta og Hildegunn – stuepiker


Slik sluttet forrige bok:

En mus pilte over de nakne føttene hennes, og hun holdt tilbake et hyl da hun plutselig hørte lyder, som en slags svak mumling. Skrekken føltes som en iskald hånd, der hun forsiktig gikk etter lyden. Var det folk her? Jo, snart hørte hun tydelige stemmer, men kunne ikke skjelne dem fra hverandre. Hun blåste ut lampen, og var glad for at hun hadde husket å putte fyrtøyet i lommen.

Da hun kom til enden av gangen, så hun et svakt lys sive ut fra en dør som ikke var helt lukket. Fort klemte hun seg inntil veggen og spisset ørene. Hånden for opp til munnen for å hindre et gisp. Hun kunne ikke tro det hun hørte! Det rislet kaldt nedover ryggraden da hun hørte den velkjente stemmen som lød som et ekko i rommet …


1

Viktoria listet seg nærmere døren hvor stemmene kom fra. Hun klemte seg inntil veggen og oppdaget en liten nisje, hvor hun kunne smette inn for ikke å bli oppdaget. Det var ingen tvil om hvem den ene personen var.

Eugenie! Men hvem var den andre?

Og hva i all verden gjorde de her i kjelleren så sent på kvelden? Viktoria holdt pusten og lyttet. Nå hørte hun ordene tydelig.

«Da jeg fikk brevet ditt, visste jeg ikke hvordan jeg skulle komme meg igjennom dagen, skjønt jeg var jo klar over at han hadde vært syk i årevis,» lød tantens gråtkvalte stemme. «Hadde Hallgeir mye vondt? Led han på det siste?»

Da jeg fikk brevet ditt! Eugenie snakket sikkert om det tykke brevet hun hadde fått for en stund siden, det som hadde gjort henne så opprørt. Det var så vidt tanten hadde klart å utføre pliktene sine den dagen, før hun forsvant opp på værelset sitt uten å si et ord til noen. Hun hadde blitt der resten av dagen under påskudd av at hun hadde hodepine. Da hun kom ned senere på kvelden, var det tydelig at hun hadde grått. Viktoria holdt pusten da hun hørte  en ukjent mannsstemme svare.

«Nei, han sovnet stille inn.» Stemmen var medfølende og dyp. «Jeg forstår godt at du ikke kunne komme til jordfestelsen, Eugenie, selv om …»

«Det ble umulig, dessverre,» kom det fortvilet. «Men jeg ville være deg evig takknemlig om du kan legge noen blomster på graven hans for meg …»

Viktoria trakk pusten dypt. Hvem var denne Hallgeir som tanten sørget slik over? Var det han som var årsaken til at hun aldri hadde giftet seg? Var han et såkalt upassende parti? Hadde de møtt hverandre i all hemmelighet? Av samtalen gikk det frem at Hallgeir hadde vært syk ganske lenge. Hadde Madeleine Mikkelsen kjent til denne  kjærlighetshistorien? Var det der den omtalte uenigheten mellom frøken Mikkelsen og Eugenie lå? Hun hadde så mange spørsmål. Og foreløpig ingen svar.

Men den Hallgeir de snakket om nå, kunne ikke ha vært noen andre enn Eugenies store kjærlighet. En kjærlighet som ikke hadde hatt livets rett. Stakkars tante! Det forklarte så mye.

Viktoria turte ikke å røre seg der hun sto på det iskalde kjellergulvet, men snart hørte hun at det knirket i en dør, og deretter lyden av skritt. Lyset fra en lampe kastet grelle skygger over murveggene, og hun presset seg enda lenger inn i nisjen og mørket for ikke å bli sett. Hun skalv av kulde, men hun tvang seg til å bli stående rolig. For sitt indre blikk så hun for seg tegningen over kjelleren som hun hadde funnet i kommodeskuffen i tårnværelset.

Nysgjerrigheten hadde blitt enda sterkere da tanten nærmest hadde revet tegningen fra henne og skjøvet henne ut av rommet. Viktoria hadde aldri sett henne så sint før. Eugenie hadde tatt med seg både tegningen og nøkkelen til tårnværelset. Hvorfor?

Viktoria trakk pusten dypt og slapp den langsomt ut igjen. De fleste rommene her nede kjente hun, men kjelleren var stor, og hun hadde tydeligvis ikke vært overalt. Spesielt ikke i rommet med en trapp som tydeligvis ikke førte noe sted hen, men som på tegningen så ut som den endte der anretningen var nå. Og ut fra tegningen var det nettopp i dette rommet tanten og den fremmede hadde møtt hverandre nå.

Stemmene kom nærmere …

«Fint at du fant frem til kjellerinngangen ut ifra beskrivelsen jeg sendte deg. Men lås kjellerdøren etter deg, er du snill, og heng nøkkelen på plass der du fant den.» Eugenies stemme lød hul mellom veggene. «Tusen takk for at du kom. Og hils tanten din så mye fra meg. Jeg er så glad for at Hallgeir hadde det så godt hos henne i alle årene han var sengeliggende.»

«Farvel så lenge, Eugenie. Det er kaldt her, du får skynde deg opp og få varmen i deg. Er det noe du lurer på, så skriv til meg.»

Det raslet i skjørtene til Eugenie da hun og den fremmede gikk forbi Viktoria, heldigvis uten å oppdage henne der hun sto i den lille nisjen, og forsvant ut. Den svake duften av lavendelsåpen tanten alltid brukte, hang igjen som et sørgelig minne over en tapt fortid.

Viktoria ble stående til hun var sikker på at Eugenie hadde kommet seg opp fra kjelleren, så listet hun seg bortover i mørket. Etter lyden fra stemmene å dømme befant rommet seg like i nærheten av her hun sto. Først da hun åpnet døren, tente hun lampen og gikk inn.

Det var nakent og iskaldt der inne også. Det eneste som sto der, var et vaklevorent bord, to pinnestoler og en gammel halmmadrass uten sengetøy. Veggene hadde merker etter hyller som hadde vært der tidligere, og en lysestake med en lysestump i sto midt på bordet. Hun lyste rundt i rommet, og der var den, trappen hun hadde sett inntegnet på kartet! Jo, hun var på riktig sted. Men trappen endte bare i en gjenspikret dør. Hvilket av rommene oppe hadde døren opprinnelig ført til? Det måtte være sånn som hun hadde tenkt – den måtte ha endt i anretningen oppe, inne i det store spiskammeret der veggen bak var blitt panelt igjen. Hvorfor og når hadde dette skjedd?

Hun satte seg ned på en av stolene og lot hånden gli over den ru bordplaten. Da så hun det. E+H var risset inn for enden av bordet. Eugenie og Hallgeir! Antydningen av et hjerte rundt bokstavene var nesten slitt bort, men det var ingen tvil. To ungdommer hadde hatt sitt møtested her i kjelleren for mange år siden! Var det bestefar Anton som hadde oppdaget dem og fått stengt igjen døren opp til første etasje?

En ny gåte som måtte løses, tenkte Viktoria både trett og anspent. Og nysgjerrig som alltid. Nå hadde hun i hvert fall funnet enda en brikke i puslespillet Eugenie. Tanten hadde hatt en affære med en som het Hallgeir. Det hersket ikke lenger noen tvil om at Eugenie hadde hatt en kjærlighetshistorie som hadde endt tragisk. Men hvem var egentlig mannen som hun hadde møtt? Langsomt reiste Viktoria seg og kikket seg enda en gang omkring i det triste rommet, før hun gikk ut, lukket døren etter seg og gikk fort opp trappene.

Da hun var inne på rommet sitt, krøp hun opp i sengen, under de varme teppene. Hun prøvde å gni de iskalde føttene sine varme. Ville hun noensinne få svar på alle spørsmålene som kvernet rundt i hodet? Hun trodde ikke hun hadde hørt stemmen til mannen Eugenie hadde møtt i kjelleren. Eugenie hadde heller ikke nevnt navnet hans en eneste gang i løpet av den korte samtalen hun hadde overhørt.

Det var visst ikke bare hun selv som hadde problemer med kjærligheten. Skjønt hennes egne problemer var for ingenting å regne når hun tenkte på hvordan Eugenie måtte ha hatt det i alle disse årene. Tanten måtte ha gått der, knust av en sorg og følelser hun ikke kunne dele med noen, syk av lengsel etter en mann hun aldri kunne få. Var det rart at hun hadde anlagt en stiv og utilnærmelig mine i disse årene?

Da hun våknet neste morgen, var det med en dundrende hodepine, og hun kjente seg fremdeles sliten etter det sene kjellerbesøket. I samme øyeblikk kom Marta inn med Elina i hælene, og Viktoria tok takknemlig imot kaffekoppen tjenestepiken rakte henne.

«Takk, du er snill, Marta. Jeg har litt hodepine i dag, så kan du ta med deg Elina ned til frokost? Jeg tror jeg blir liggende en stund til.» Hun kikket på jenta, som nå var kledd i en av de nye kjolene, og virket morgenfrisk og opplagt. «God morgen, Elina, har du sovet godt?»

«Mm.» Hun sendte Viktoria et forsiktig smil, og Viktoria smilte tilbake. «Gå bare ned og spis frokost, du, så kommer jeg snart. Jeg trenger litt mer tid på å stå opp i dag enn jeg pleier.»

«Bare ring når du vil jeg skal hjelpe deg med morgenstellet, frøken Viktoria,» sa Marta, neide og tok med seg Elina ut.

Viktoria var spent på å møte tanten denne morgenen. Ville hun se ut som før, eller var hun preget av nattens opplevelser? Viktoria ble sittende og se tankefull ut av vinduet, mens hun nippet til den varme kaffen. Himmelen var grå og overskyet, kanskje det ble regn. Hun satt der en stund og nøt den sterke drikken, før hun sto opp og stelte seg uten å ringe på Marta. Hun kunne faktisk kle på seg selv. Et enkelt skjørt med flere underskjørt under og et stramt belte om livet skjulte at hun ikke hadde korsett denne dagen, slank som hun var. En hvit, høyhalset bluse med knapper foran var det også enkelt å få på seg uten hjelp.

Da håret var børstet og samlet i et bånd i nakken, gikk hun nølende ned trappen. Klarte hun å se Eugenie i øynene uten å røpe hva hun visste? Hun ranket seg og prøvde å smile naturlig idet hun kom inn i den lille spisestuen.

Både faren, tanten og Elina satt ved frokostbordet, og hunden lå som vanlig ved Elinas føtter. Faren lot til å være i et strålende humør, og Eugenie virket fullstendig uberørt av nattens hendelse. Det eneste som vitnet om at hun hadde vært utsatt for en påkjenning, var at hun var litt blekere enn vanlig, og at ryggen om mulig var enda rettere enn vanlig. Viktoria beundret tanten for den selvbeherskelsen hun greide å utvise, enda hjertet hennes måtte være fylt med sorg.

Elina dyttet til Viktoria. «Jeg skal re opp senger sammen med Marta!» sa hun, og overrasket de andre med plutselig å bruke så mange ord.

Viktoria smilte til henne. «Skal du det? Da blir Marta glad. Synes du det er morsomt å hjelpe til?»

Elina så fornøyd på Viktoria. «Ja. Men jeg får ikke lov til å vaske.»

De voksne vekslet blikk, og Eugenie strøk henne kjærlig over håret.

«Du er for liten til å vaske og skure gulv, lille venn. Men du må gjerne hjelpe til med å re sengene.»

Ingen av dem nevnte det de alle tenkte, at den stakkars piken tidligere hadde jobbet altfor hardt, enda hun var så liten, i de fosterhjemmene hun tidligere hadde bodd i.

«Men jeg er flink til det,» svarte Elina og skjøv asjetten til side.

«Det er du sikkert, men du trenger likevel ikke å gjøre det her,» sa Viktoria med et lite smil, og begynte å snakke om noe annet.

Da Elina hadde forlatt bordet, reiste også Eugenie seg.

«Jeg går opp til meg selv, jeg må skrive et par brev.» Så forsvant hun med et lite nikk til de andre, og Viktoria ble sittende alene igjen med faren. Nå var tiden inne til å stille spørsmål, tenkte hun.

«Jeg kom til å tenke på noe, far,» sa hun og så på ham med et uskyldig blikk. «Husker du hvordan Tyge og jeg pleide å rase rundt i kjelleren og leke gjemsel da vi var mindre? Han ertet og skremte meg stadig og gjemte seg på de utroligste steder.»

«Naturligvis husker jeg det!» Theodor smilte godmodig til henne. «Dere var mye sammen den gangen. Savner du ham nå som han er så opptatt?»

«Ja, jeg gjør det,» svarte hun – og det var sant. Hun savnet det nære vennskapet de hadde hatt, fortroligheten mellom dem, og skulle ønske hun kunne ha snakket åpent med ham om alt hun undret seg over for tiden, men det var så sjelden hun så ham. Men en gang hadde de kunnet dele absolutt alt. Han hadde vært hennes beste venn.

Hun så på faren. «Jeg kom til å tenke på et rom i kjelleren som både Tyge og jeg gjemte oss i noen ganger. Jeg tror det ligger like bortenfor kjellerinngangen. Er det ikke en trapp som går derfra og opp hit? En trapp som ikke fører til annet enn en gjenspikret dør, eller husker jeg feil?» Hun kunne ikke fortelle faren hva hun holdt på med. Da ville han – med rette – si at hun var altfor nysgjerrig. Men det var nesten umulig å kutte ut denne jakten på sannheten når hun først hadde fått los. Nysgjerrigheten drev henne videre – gjorde at hun fant ut av ting.

«Hm.» Theodor rynket pannen. «Jeg tror du har rett i det med trappen. Det rommet vi bruker til anretning nå, var mye større tidligere, og det gikk ganske riktig en trapp ned til kjelleren derfra.»

Viktoria dirret av spenning. «Hvorfor ble det forandret?»

«Jeg er ikke sikker.» Theodor så usikker ut. «Far hadde mistanke om at tjenerne stjal vin, det ble stadig borte vinflasker, mente han. Det var jo lett å komme seg ned dit fra kjøkkenet, så man kunne snike seg usett ned. Jo da, hele trapperommet ble bygget om, døren ble panelt igjen, og resultatet ble et større spiskammer.»

«Når skjedde denne ombyggingen?»  Hun så spørrende på faren.

Faren tenkte seg om. «Det husker jeg ikke riktig, men det er mange, mange år siden. Jeg var jo student den gangen, og lite hjemme. Rommet er ubrukelig nå, og vi har ellers plass nok i kjelleren.»

«Ja, naturligvis. Jeg var bare nysgjerrig som vanlig,» smilte hun og drakk opp resten av kaffen. Gamle hus ble ofte bygget om, så der var forklaringen om trappen.

«Jeg håper Oscar kommer tilbake i ettermiddag. Han må få vite at Elina endelig har snakket om moren sin,» sa hun for å forandre samtaleemne. «Ifølge Laura er det mulig han kommer hjemom da, så jeg har lyst til å ta meg en tur dit senere. Laura er der nå, vet jeg. Hun kan vel være anstand,» smilte hun. «Men nå tar jeg meg en tur oppover mot Frogner Hovedgård. Jeg trenger å komme meg ut en tur.»

«Gjør det, vennen min.» Theodor reiste seg. «Selv om det er søndag, har jeg ting jeg må få unna på kontoret.»

Viktoria var tankefull. Alt som hadde skjedd, hadde skjedd for flere årtier siden, og hun burde slutte å grave i gamle saker som hun ikke hadde noe med. Hun bestemte seg for å gå ut allerede nå for å klarne tankene.

Hun spaserte et stykke oppover mot Frogner Hovedgård. Det var så pent der med det vakre hageanlegget og alle blomstene, og hun likte å gå tur i dette området. Foreldrene hadde vært  i selskaper og på ball der, men det hadde hun selv til gode.

Hun grep seg plutselig i å ønske at hun kunne treffe en annen mann – kanskje på et ball – en som kunne få henne til å glemme Oscar, en som ville få hjertet hennes til å banke. Tenk om hun kunne ha fått de samme romantiske følelsene for Tyge som hun hadde for Oscar? Hun sukket; så lett var det ikke. Man kunne ikke styre sine egne følelser og hvem man forelsket seg i. Det hadde aldri vært romantiske følelser mellom henne og Tyge, bare et inderlig godt vennskap. Alle venninnene hennes hadde vært – eller var – forelsket, men ingen av dem var forlovet ennå. Og hun visste godt at mange av dem ville gitt alt for å få Tyge!

Viktoria var kommet nesten helt opp til portnerboligene på hovedgården, og så at det var gjester der. Det sto flere mennesker nede ved porten, og hun undret seg på hvem de var. Da hun kom nærmere, oppdaget hun at lensmann Teige og familien sto der, og da lensmannsfruen vinket, kunne hun ikke unnslå seg for å gå bort og hilse. De sto sammen med et ektepar hun ikke kjente fra før, og en ung mann.

«Viktoria, så hyggelig – du er ikke ofte å se lenger!» Fru Teige smilte varmt. «Er du ute og spaserer alene i dag? Du må forresten hilse på vår familie fra Drammen! De bodde på Bellevue for mange år siden, men flyttet til Drammen mens du bare var en liten pike.» Fru Teige presenterte dem. «De er ikke ofte på disse trakter, men i dag er vi alle sammen invitert til et lite formiddagsselskap her.»

Lensmannen nikket mot de tre som sto der. «Hanna og Valdemar Birkeland og deres sønn Erlend. Hanna er min kusine.»

«God dag,» sa Viktoria høflig og tok dem i hånden etter tur. «Jeg er Viktoria Vogt. Jeg skulle bare ut og få litt frisk luft. Jeg har vært altfor mye inne i det siste.»

Det glimtet muntert i øynene til den unge mannen da han tok hånden hennes, løftet den opp og luftkysset den. «Får en ung, vakker kvinne som deg lov til å gå alene uten anstand?» spurte han mens han fremdeles holdt hånden hennes. Blikket hans slapp ikke hennes.

Viktoria kunne ikke annet enn å smile over beundringen i stemmen og det intense blikket hans. Han virket hyggelig og galant. Øynene hans var grå og fulle av morskap. Flott var han også.

«Naturligvis får jeg lov til å gå tur! Vi bor like nede i veien her.» Hun lo litt. «Vanligvis rir jeg omkring i skogene her, men i dag ville jeg spasere. Jeg trengte å bevege meg.»

Erlend Birkeland var virkelig svært elegant i sin grå, lange jakke. Det blonde håret flagret i den svake brisen, men han virket verken påtrengende eller overlegen, men tvert om sympatisk.

«Ja visst, jeg liker å gå tur, jeg også. Da bor du i det som kalles Tårnhuset, da?» Han vendte seg mot lensmannen. «Onkel, kanskje du kan ordne med en invitasjon dit en av dagene?» Han blunket til Viktoria, som rødmet. «Jeg har veldig lyst til å se huset jeg har hørt så mye om. Vi skal bli her ut uken.»

Det var nok noe annet enn Tårnhuset han ønsket å se, tenkte  Viktoria smigret, og husket plutselig det hun hadde tenkt om å forelske seg i en annen.

«Erlend!» Fru Birkeland så irettesettende på sønnen. «Du fornekter deg sannelig ikke! Jeg tror de har nok å gjøre på Vogt Gård for tiden, så de har nok ikke tid til å ta imot besøkende. Du må unnskylde min freidige sønn, frøken Vogt!»

Viktoria bare smilte. Den unge mannen var virkelig sjarmerende og vennlig, selv om han tydeligvis var vant til å få det som han ville.

Lensmannen dro litt på smilebåndet. «Det blir neppe tid til noe besøk, Viktoria. Vi skal i formiddagsselskap hos forvalteren nå, men de tre dagene familien blir her, er nok fullt belagt med andre evenementer.»

«Dere er hjertelig velkommen neste gang dere er her, men det er nok lurt å sende beskjed på forhånd. Som du vet, er min tante nokså formell.» Viktoria så at Teige kikket på lommeuret og snudde seg mot de andre.

«Og vi må nesten skynde på,» sa fru Teige. «Vi liker å være presise. Vi ses en annen dag. Hils familien din, Viktoria.»

«Takk, det skal jeg. Farvel!» Hun lo litt for seg selv da hun gikk videre. Det var kanskje på tide å utvide bekjentskapskretsen! Unge Birkeland virket morsom og hyggelig, og hun kunne godt tenke seg å bli bedre kjent med ham, for hun hadde innsett at det var best å prøve å glemme Oscar. Hun snudde seg og så etter følget som var på vei opp mot hovedgården. Den unge mannen snudde seg samtidig og vinket, og Viktoria vinket leende tilbake.

Tenk om de ville holde et ball på hovedgården ut på høsten, og naboene på herregårdene rundt ble invitert? Sensommeren og høsten brakte ofte med seg mye selskapelighet. Kanskje hun traff den unge mannen igjen også? Siden Oscar ikke lot til å bry seg det spor om henne, var det kanskje på tide å begynne å treffe andre unge menn. Hun svelget tungt ved tanken. Så enkelt var det ikke. Erlend Birkeland virket hyggelig nok, men han var ikke Oscar.

Etter å ha spasert en times tid snudde hun og bega seg på hjemvei. Da hun nærmet seg gården, så hun at Kristoffer og Elina gikk lenger ned på veien med hunden i bånd. Det var tydeligvis treningstid, og hun ble stående et øyeblikk i veikanten og se på at Kristoffer prøvde å oppdra hunden. Hun smatt fort inn porten og skyndte seg inn.

